ANC bestee glo sowat R30 miljard aan miljoenêrbestuurdersArgieffoto Die regering bestee bykans R30 miljard van belastingbetalers se geld aan die weelderige leefstyle van sowat 27 650 bestuurders in die staatsdiens , het die DA Sondag gesê. “Hierdie buitensporige uitgawes het na vore gekom uit ’n reeks parlementêre vrae wat die DA oor die afgelope paar maande gevra het,” het Leon Schreiber, minister van openbare ondernemings en administrasie, in ŉ verklaring gesê. Volgens Senzo Mchunu, minister van staatsdiens en administrasie, bestee die regering sowat R7,2 miljard per jaar aan middelbestuurders en R6,1 miljard aan senior bestuurders in die provinsiale regering. Sowat R8,1 miljard gaan jaarliks aan middelbestuurders en R8,3 miljard aan senior bestuurders in die nasionale regering. Luidens die verklaring het elkeen van die 9 774 senior bestuurders in die nasionale en provinsiale regering gemiddeld R1,4 miljoen per jaar in hul sak gesteek, met bestuurders op die hoogste vlak wat net minder as R2 miljoen per jaar vergoed is. Dít in vergelyking met ŉ polisiebeampte se gemiddelde jaarlikse salaris van R169 466, die gemiddelde salaris van ŉ onderwyser R273 209, en die gemiddelde jaarlikse salaris van R302 000 wat verpleegsters verdien, het Schreiber uitgewys. “Hierdie onfatsoenlike uitgawes aan miljoenêrbestuurders toon dat die ANC meer geïnteresseerd is in die handhawing van sy kaders se luukse leefstyle as om gehaltedienste te lewer wat Suid-Afrikaners verdien,” het Schreiber gesê. Die DA voer aan dat indien die regerende party die aantal bestuurders in die staatsdiens met die helfte verminder, sal ŉ ekstra 175 000 polisiebeamptes, 54 000 onderwysers of 49 000 verpleegkundiges aangestel kan word. Die opposisieparty het te midde van dié onthullings weereens gevra vir ’n omvattende hersiening van openbare uitgawes.